CELEX: 32019D0541
Language: ro
Date: 2019-04-01 00:00:00
Title: Decizia de punere în aplicare (UE) 2019/541 a Comisiei din 1 aprilie 2019 privind echivalența cadrului juridic și de supraveghere aplicabil burselor aprobate și operatorilor de piață recunoscuți din Singapore, în conformitate cu Regulamentul (UE) nr. 600/2014 al Parlamentului European și al Consiliului [notificată cu numărul C(2019) 2349] (Text cu relevanță pentru SEE.)

2.4.2019   
               
               
                  RO
               
               
                  Jurnalul Oficial al Uniunii Europene
               
               
                  L 93/18
               
            
         DECIZIA DE PUNERE ÎN APLICARE (UE) 2019/541 A COMISIEI
         din 1 aprilie 2019
         privind echivalența cadrului juridic și de supraveghere aplicabil burselor aprobate și operatorilor de piață recunoscuți din Singapore, în conformitate cu Regulamentul (UE) nr. 600/2014 al Parlamentului European și al Consiliului
         
            
               [notificată cu numărul C(2019) 2349]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012 (1), în special articolul 28 alineatul (4),
         întrucât:
         
                     (1)
                  
                  
                     Articolul 28 alineatul (1) din Regulamentul (UE) nr. 600/2014 identifică locurile de tranzacționare în care contrapărțile financiare, astfel cum sunt definite la articolul 2 punctul 8 din Regulamentul (UE) nr. 648/2012 al Parlamentului European și al Consiliului (2), și contrapărțile nefinanciare care îndeplinesc condițiile prevăzute la articolul 10 alineatul (1) litera (b) din Regulamentul (UE) nr. 648/2012 pot încheia tranzacții cu instrumente financiare derivate aparținând unei clase de instrumente financiare derivate care a fost declarată ca fiind supusă obligației de tranzacționare. Locurile de tranzacționare în care pot fi încheiate astfel de tranzacții sunt limitate la piețele reglementate, la sistemele multilaterale de tranzacționare (MTF), la sistemele organizate de tranzacționare (OTF) și la locurile de tranzacționare din țări terțe recunoscute de Comisie ca făcând obiectul unor cerințe juridice echivalente și al unei supravegheri eficace în țara terță respectivă. Țara terță relevantă trebuie să asigure un sistem echivalent eficace de recunoaștere a locurilor de tranzacționare autorizate în temeiul Directivei 2014/65/UE a Parlamentului European și a Consiliului (3).
                  
               
                     (2)
                  
                  
                     Având în vedere acordul la care au ajuns părțile la reuniunea la nivel înalt a G20 de la Pittsburgh din 25 septembrie 2009 în privința mutării pe burse sau pe platforme electronice de tranzacționare a tranzacțiilor cu contracte derivate extrabursiere standardizate, este indicat să se prevadă o gamă corespunzătoare de locuri de tranzacționare eligibile, în care să poată avea loc tranzacțiile vizate de acest angajament. Regulamentul (UE) nr. 600/2014 subliniază, în plus, necesitatea de a stabili un set unic de norme pentru toate instituțiile în ceea ce privește anumite cerințe și de a evita un eventual arbitraj de reglementare. Prin urmare, atunci când Uniunea desemnează contractele derivate extrabursiere standardizate care vor face obiectul unei obligații de tranzacționare, este de asemenea indicat ca aceasta să încurajeze dezvoltarea, inclusiv în Uniune, a unui număr suficient de locuri eligibile pentru a permite respectarea obligației de tranzacționare.
                  
               
                     (3)
                  
                  
                     În conformitate cu articolul 28 alineatul (4) din Regulamentul (UE) nr. 600/2014, locurile de tranzacționare din țări terțe pot fi recunoscute ca fiind echivalente cu locurile de tranzacționare din Uniune dacă au obligația de a îndeplini cerințe obligatorii din punct de vedere juridic care sunt echivalente cu cerințele rezultate din Directiva 2014/65/UE, Regulamentul (UE) nr. 600/2014 și Regulamentul (UE) nr. 596/2014 al Parlamentului European și al Consiliului (4) și fac obiectul unei supravegheri și al unui control eficace al aplicării în țara terță respectivă. Aceste dispoziții ar trebui interpretate în lumina obiectivelor urmărite de cele trei acte menționate anterior, în special a contribuției lor la instituirea și funcționarea pieței interne, la integritatea pieței, la protecția investitorilor și, în cele din urmă, dar nu mai puțin important, la stabilitatea financiară.
                  
               
                     (4)
                  
                  
                     Având în vedere intrarea în vigoare în Singapore a unui nou regim aplicabil operatorilor de platforme de tranzacționare a instrumentelor derivate extrabursiere și desemnarea celor mai lichide instrumente derivate ca făcând obiectul unui mandat de tranzacționare la nivel național, este necesar să se abordeze riscurile potențiale de fragmentare a lichidității, prin asigurarea faptului că platformele de tranzacționare stabilite în Singapore sunt recunoscute ca eligibile în vederea îndeplinirii obligației de tranzacționare impuse de Uniune. Platformele de tranzacționare care își desfășoară activitatea în Singapore oferă volume importante de tranzacții cu instrumente derivate și este important ca, pentru o gestionare eficientă a riscurilor, societățile din Uniune să aibă acces la lichiditățile care provin de la contrapărțile asiatice din Singapore, în special în afara programului european de tranzacționare. Prezenta decizie se bazează pe o evaluare detaliată a cadrului juridic și de supraveghere care reglementează platformele de tranzacționare în temeiul Legii privind titlurile de valoare și contractele futures (Securities and Futures Act, SFA) din Singapore și al normelor de punere în aplicare a acesteia.
                  
               
                     (5)
                  
                  
                     Evaluarea echivalenței în temeiul articolului 28 din Regulamentul (UE) nr. 600/2014 are scopul de a verifica dacă dispozițiile juridice și mecanismele de supraveghere instituite în temeiul SFA și al normelor de punere în aplicare a acesteia asigură faptul că platformele de tranzacționare operate de burse aprobate (approved exchanges – AE) sau de operatori de piață recunoscuți (recognised market operators – RMO) stabiliți în Singapore și autorizați de autoritatea monetară din Singapore (Monetary Authority of Singapore – MAS) respectă cerințe obligatorii din punct de vedere juridic echivalente cu cerințele aplicabile locurilor de tranzacționare din Uniune care rezultă din Directiva 2014/65/UE, Regulamentul (UE) nr. 596/2014 și Regulamentul (UE) nr. 600/2014, pe baza criteriilor stabilite la articolul 28 alineatul (4) al treilea paragraf din Regulamentul (UE) nr. 600/2014. Evaluarea echivalenței are, de asemenea, scopul de a verifica dacă AE și RMO respectivi fac obiectul unei supravegheri și al unui control eficace al aplicării în Singapore.
                  
               
                     (6)
                  
                  
                     Partea a II-a din SFA stabilește cerințele obligatorii din punct de vedere juridic aplicabile AE și RMO, susținând mandatul MAS de a institui un regim bazat pe principii și neutru din punct de vedere tehnologic care să se aplice tuturor AE și RMO. Actele și reglementările adoptate pe baza actelor respective, cum ar fi Reglementările privind titlurile de valoare și contractele futures (piețe organizate) [Securities and Futures (Organised Markets) Regulations – SFOMR] adoptate de MAS, au putere de lege și, împreună, constituie cadrul juridic pentru funcționarea AE și a RMO în Singapore. Secțiunea 45 din SFA permite MAS să emită instrucțiuni obligatorii pentru o AE sau un RMO. Nerespectarea acestor instrucțiuni este considerată o încălcare a dispoziției relevante din SFA. Secțiunea 321 din SFA împuternicește MAS să ofere linii directoare în vederea respectării obiectivelor de reglementare ale SFA sau în legătură cu punerea în aplicare a oricăreia dintre dispozițiile SFA. Aceste linii directoare, cum ar fi cele privind reglementarea piețelor organizate (Guidelines on the Regulation of Organised Markets, SFA 02-G01), stabilesc principii sau standarde de bune practici care reglementează activitatea AE și a RMO. Nerespectarea liniilor directoare poate fi invocată de orice parte în cadrul unui proces, civil sau penal, care dorește să stabilească existența sau absența răspunderii [secțiunea 321 alineatul (5) din SFA]. Secțiunea 15 alineatul (1) litera (e) și secțiunea 33 alineatul (1) litera (e) din SFA impun ca AE și RMO să mențină în vigoare norme privind desfășurarea activității și norme privind cotarea care să asigure în mod satisfăcător o funcționare echitabilă, ordonată și transparentă a pieței. Normele privind desfășurarea activității și cele privind cotarea, precum și modificările ulterioare ale acestora trebuie transmise MAS înainte de a fi puse în aplicare. Normele privind desfășurarea activității și cele privind cotarea au efectul unui contract cu caracter obligatoriu pentru AE și RMO și pentru membrii acestora și trebuie să fie aplicate și respectate în permanență.
                  
               
                     (7)
                  
                  
                     Articolul 28 alineatul (4) al treilea paragraf din Regulamentul (UE) nr. 600/2014 stabilește patru condiții care trebuie îndeplinite pentru a se stabili efectul echivalent al cadrului juridic și de supraveghere aplicabil locurilor de tranzacționare autorizate într-o țară terță.
                  
               
                     (8)
                  
                  
                     Prima condiție prevede că locurile de tranzacționare dintr-o țară terță trebuie să facă obiectul autorizării și al unei supravegheri și al unui control eficace și permanent al aplicării normelor.
                  
               
                     (9)
                  
                  
                     În temeiul SFA, piețele sunt sisteme care funcționează pe o bază multilaterală sau many-to many. O entitate care operează o piață în Singapore trebuie să fie o AE sau un RMO. Dispozițiile legislative referitoare la AE și RMO sunt incluse în partea a II-a din SFA. Societățile din Singapore sunt reglementate ca AE sau ca RMO, în timp ce societățile străine sunt reglementate ca RMO. Un solicitant care dorește să opereze o piață în Singapore trebuie să obțină de la MAS o licență în conformitate cu secțiunea 8 din SFA, fie ca AE, fie ca RMO. Pentru a determina dacă un operator de piață ar trebui să fie reglementat ca AE sau ca RMO, MAS are în vedere importanța sistemică a pieței organizate. Societățile care operează piețe organizate importante din punct de vedere sistemic sunt reglementate ca AE. Un solicitant trebuie să îndeplinească cerințele aplicabile, inclusiv cerințele prevăzute în secțiunile 15 și 33 din SFA, de la început și apoi în mod permanent. În conformitate cu secțiunea 9 din partea a II-a, MAS acordă o licență dacă stabilește că solicitantul îndeplinește toate cerințele. MAS poate refuza să aprobe o cerere dacă nu sunt îndeplinite toate cerințele. Secțiunea 15 alineatul (1) litera (a) și secțiunea 33 alineatul (1) litera (a) din SFA impun ca AE și RMO să opereze piețe organizate care să fie echitabile și caracterizate de un acces nediscriminatoriu la infrastructurile pieței și la informații. Secțiunea 15 alineatul (1) litera (d) și secțiunea 33 alineatul (1) litera (d) din SFA impun, de asemenea, ca AE și RMO să se asigure că accesul în vederea participării la infrastructurile lor de piață face obiectul unor criterii echitabile și obiective, elaborate astfel încât să asigure funcționarea ordonată a pieței organizate și să protejeze interesele investitorilor. Secțiunile 13 și 25 din SFOMR impun ca AE și RMO să ofere, la cerere, informații sau să le publice într-un mod accesibil pentru toți investitorii sau potențialii investitori, inclusiv cu privire la serviciile, produsele, taxele și eventualele mecanisme de compensare existente. AE și RMO sunt supuse unor cerințe organizatorice privind guvernanța corporativă, politica în materie de conflicte de interese, gestionarea riscurilor, tranzacționarea echitabilă și ordonată, mecanismele de compensare și de decontare, reziliența sistemului de tranzacționare și monitorizarea conformității.
                  
               
                     (10)
                  
                  
                     În temeiul părții a IX-a diviziunea 3 din SFA și al Codului de procedură penală, MAS are competențe de investigare, inclusiv competența de a impune prezentarea de probe, de a intervieva și de a lua declarații de la suspecți și martori, de a aresta suspecții și de a sechestra bunuri în anumite circumstanțe. MAS supraveghează practicile AE și RMO de gestionare a riscurilor și controalele derulate de acestea în materie, prin inspecții efectuate atât la fața locului, cât și la distanță. Secțiunea 45 din SFA conferă MAS competența de a adresa AE și RMO instrucțiuni privind aspecte specifice prevăzute de SFA, în scopul de a asigura protecția investitorilor, funcționarea echitabilă, ordonată și transparentă a piețelor, integritatea și stabilitatea piețelor de capital, precum și respectarea condițiilor sau restricțiilor impuse de MAS. Aceasta poate impune amenzi și emite avertismente în cazul încălcării dispozițiilor SFA și ale legislației sale subsidiare. MAS poate, de asemenea, să demită membri ai personalului, în situațiile specificate la articolul 43 alineatul (1) și atunci când consideră că acest lucru este în interes public. MAS este, de asemenea, împuternicită să revoce licența unei AE sau unui RMO, în condițiile prevăzute în secțiunea 14 din SFA. În plus, secțiunile 15 și 33 din SFA prevăd că AE și RMO trebuie să asigure reglementarea și supravegherea corespunzătoare a membrilor lor. De asemenea, AE trebuie să notifice MAS orice măsură disciplinară luată împotriva unui membru în conformitate cu secțiunea 16 alineatul (1) litera (f) din SFA. SFA prevede penalizări aplicabile atunci când normele privind desfășurarea activității sau cele privind cotarea nu respectă cerințele stabilite de MAS. În fine, în temeiul secțiunii 46AA din SFA, MAS are competența ca în situații de urgență să impună unei AE sau unui RMO să ia măsuri pentru a menține sau a restabili funcționarea echitabilă, ordonată și transparentă a pieței, atunci când acest lucru este în interes public sau este necesar pentru protecția investitorilor.
                  
               
                     (11)
                  
                  
                     Prin urmare, Comisia concluzionează că piețele operate de AE și de RMO fac obiectul autorizării și al unei supravegheri și al unui control eficace și permanent al aplicării normelor.
                  
               
                     (12)
                  
                  
                     Conform celei de a doua condiții prevăzute la articolul 28 alineatul (4) al treilea paragraf din Regulamentul (UE) nr. 600/2014, locurile de tranzacționare din țări terțe trebuie să aibă reguli clare și transparente privind admiterea instrumentelor financiare la tranzacționare, astfel încât aceste instrumente financiare să poată fi tranzacționate în mod echitabil, ordonat și eficient și să poată fi negociate în mod liber.
                  
               
                     (13)
                  
                  
                     Condițiile de admitere la tranzacționare a instrumentelor financiare sunt stabilite de o AE în normele sale privind cotarea, care precizează clasele de produse care pot fi tranzacționate pe piața pe care o operează, termenele și condițiile de cotare, precum și normele care garantează că membrii sunt în măsură să își îndeplinească obligațiile. În conformitate cu secțiunile 29 și 41 din SFA, AE și RMO trebuie să notifice MAS înainte de a lansa un produs. În plus, AE și RMO trebuie să dovedească MAS faptul că au instituit proceduri adecvate de control și de guvernanță pentru a aborda în mod adecvat principalele riscuri aferente produselor, și anume: (i) riscul de tranzacții dezordonate ca urmare a unei schimbări bruște a prețurilor; (ii) riscul ca anumite persoane să achiziționeze volume semnificative ale unui produs, ceea ar spori capacitatea acestora de a obține avantaje ca urmare a manipulării pieței; (iii) riscul ca prețurile de decontare zilnice și prețurile de decontare finale să fie manipulate; (iv) riscul ca prețul de decontare final al produsului să nu conveargă cu activul suport; (v) riscul ca activul suport al unor produse livrate fizic să nu fie livrat într-un mod sigur, fiabil și prompt; și (vi) riscurile juridice, operaționale și reputaționale legate de produs. În temeiul secțiunii 45 din SFA, în cazul în care AE și RMO nu instituie proceduri adecvate de control și de guvernanță, MAS are competența de a lua măsuri precum majorarea capitalului de supraveghere, impunerea unui audit independent pentru anumite procese și interzicerea cotării produselor noi. În temeiul secțiunii 46 din SFA, MAS poate adresa unei AE sau unui RMO o notificare scrisă de interzicere a tranzacțiilor cu produse, în cazul în care MAS consideră că acest lucru este necesar pentru a proteja persoanele care cumpără sau vând instrumentele financiare respective.
                  
               
                     (14)
                  
                  
                     Secțiunile 15 și 33 din SFA impun AE și RMO să se asigure că piața pe care o operează este echitabilă, ordonată și transparentă, indiferent de protocolul de executare utilizat. Secțiunea 15 alineatul (1) litera (e) din SFA impune ca normele privind desfășurarea activității instituite de o AE să asigure în mod satisfăcător funcționarea unei piețe echitabile, ordonate și transparente. Liniile directoare privind reglementarea piețelor organizate, împreună cu Monografia privind obiectivele și principiile supravegherii sectorului financiar din Singapore, precizează, de asemenea, că o piață transparentă este o piață în cadrul căreia informațiile pre și post-tranzacționare sunt făcute publice în mod continuu și în timp real. Pentru tranzacționarea instrumentelor financiare derivate, MAS nu impune un protocol specific de executare. Cu toate acestea, în practică, o mare parte a tranzacțiilor sunt executate prin protocolul „cerere de ofertă”. Sistemele de tranzacționare cu registru de ordine electronic necesită publicarea continuă a celor mai bune prețuri de cumpărare și de vânzare, în timp ce alte sisteme de tranzacționare (precum sistemele de tip „cerere de ofertă” sau sistemele „vocale”) necesită comunicarea informațiilor privind prețul și volumul către participanții la piață eligibili, înainte ca acestea să devină executabile. Brokerii intermediari care utilizează sisteme „vocale” pentru facilitarea tranzacțiilor multilaterale fac obiectul regimului de acordare de licențe de piață al MAS și trebuie să asigure transparența pre-tranzacționare a piețelor lor organizate. Prin urmare, informațiile pre-tranzacționare sunt puse la dispoziția publicului, astfel încât investitorii să știe ce tranzacții pot efectua și la ce prețuri. În mod analog, trebuie făcute publice informații post-tranzacționare privind tranzacțiile executate, care să reflecte detaliile produsului, prețul și volumul. AE și RMO trebuie să facă publice cotațiile prezentate de îndată ce acestea devin executabile, iar detaliile unei tranzacții ar trebui făcute publice cât mai curând posibil după executarea cotației.
                  
               
                     (15)
                  
                  
                     Prin urmare, Comisia concluzionează că piețele operate de AE și de RMO fac obiectul unor reguli clare și transparente privind admiterea instrumentelor financiare la tranzacționare, astfel încât aceste instrumente financiare să poată fi tranzacționate în mod echitabil, ordonat și eficient și să poată fi negociate în mod liber.
                  
               
                     (16)
                  
                  
                     Conform celei de a treia condiții prevăzute la articolul 28 alineatul (4) al treilea paragraf din Regulamentul (UE) nr. 600/2014, emitenții de instrumente financiare trebuie să facă obiectul unor cerințe de informare periodică și continuă, care să asigure un nivel ridicat de protecție a investitorilor.
                  
               
                     (17)
                  
                  
                     Emitenții care doresc ca titlurile lor de valoare să fie cotate sau să fie admise la tranzacționare pe o piață trebuie să îndeplinească cerințele prevăzute de normele privind cotarea stabilite de bursa relevantă. Secțiunea 703 din Manualul privind cotarea prevede că emitentul trebuie să comunice orice informații care sunt necesare pentru a evita denaturarea pieței titlurilor de valoare ale emitentului sau care ar putea afecta în mod semnificativ prețul sau valoarea acestor titluri. În plus, secțiunile 707-711 din Manualul privind cotarea din Singapore stabilesc cerințele pentru rapoartele anuale ale emitenților cotați. Cerințele de informare periodică și continuă și obligațiile de comunicare a informațiilor sunt aplicabile emitenților de contracte derivate în cazul cărora activul suport este un titlu de valoare. Atunci când un astfel de instrument financiar derivat este admis la tranzacționare în cadrul unei AE sau al unui RMO, emitentul face obiectul cerințelor de raportare prevăzute de normele privind cotarea ale bursei relevante.
                  
               
                     (18)
                  
                  
                     Prin urmare, Comisia concluzionează că emitenții de contracte derivate comercializate în cadrul AE și al RMO fac obiectul unor cerințe de informare periodică și continuă care asigură un nivel ridicat de protecție a investitorilor.
                  
               
                     (19)
                  
                  
                     Conform celei de a patra condiții prevăzute la articolul 28 alineatul (4) al treilea paragraf din Regulamentul (UE) nr. 600/2014, cadrul unei țări terțe trebuie să asigure transparența și integritatea pieței prin intermediul unor norme care vizează combaterea abuzurilor de piață precum utilizarea abuzivă a informațiilor privilegiate și manipularea pieței.
                  
               
                     (20)
                  
                  
                     În conformitate cu partea a XII-a diviziunea 1 din SFA, MAS a instituit un cadru de reglementare cuprinzător pentru a asigura integritatea pieței și pentru a preveni utilizarea abuzivă a informațiilor privilegiate și manipularea pieței în ceea ce privește titlurile de valoare, unitățile organismelor de plasament colectiv și contractele derivate. Acest cadru interzice practicile care ar putea duce la denaturarea funcționării piețelor, cum ar fi tranzacțiile frauduloase și manipularea pieței (secțiunea 197), manipularea ordinelor (bucketing) (secțiunea 201A), manipularea prețurilor (secțiunea 201B), utilizarea unor dispozitive frauduloase sau înșelătoare (secțiunea 201) și difuzarea de informații privind tranzacții ilegale (secțiunea 202). De asemenea, cadrul autorizează MAS să ia măsuri coercitive împotriva acestor practici. Secțiunea 218 alineatul (2) și secțiunea 219 alineatul (2) din SFA interzic, de asemenea, utilizarea abuzivă a informațiilor privilegiate și comunicarea informațiilor privilegiate. În temeiul secțiunilor 15 și 33 din SFA, AE și RMO trebuie să mențină și să pună în aplicare norme privind desfășurarea activității care să asigure reglementarea și supravegherea corespunzătoare a membrilor lor. Pentru a contribui la asigurarea faptului că activitățile de tranzacționare fac obiectul unei supravegheri permanente și eficace, AE sunt responsabile cu asigurarea conformității cu toate cerințele de reglementare aplicabile. În consecință, acestea trebuie să instituie sisteme, procese și controale care să asigure conformitatea și să prevină abuzurile. MAS inspectează în mod periodic funcțiile din cadrul AE de supraveghere și de asigurare a respectării normelor, pentru a verifica dacă acestea sunt relevante și eficace în ceea ce privește detectarea neregulilor în materie de tranzacționare. RMO trebuie, la rândul lor, să instituie procese și controale pentru a detecta potențialele utilizări abuzive ale informațiilor privilegiate sau manipulări ale pieței.
                  
               
                     (21)
                  
                  
                     Prin urmare, Comisia concluzionează că, în Singapore, cadrul aplicabil piețelor operate de AE și de RMO asigură transparența și integritatea pieței prin intermediul unor norme care vizează combaterea abuzurilor de piață precum utilizarea abuzivă a informațiilor privilegiate și manipularea pieței.
                  
               
                     (22)
                  
                  
                     Astfel, cadrul juridic și de supraveghere din Singapore este considerat adecvat pentru a garanta că AE și RMO îndeplinesc cerințe obligatorii din punct de vedere juridic care sunt echivalente cu cerințele aplicabile locurilor de tranzacționare din Uniune rezultate din Directiva 2014/65/UE, Regulamentul (UE) nr. 596/2014 și Regulamentul (UE) nr. 600/2014 și care fac obiectul unei supravegheri și al unui control eficace al aplicării în Singapore.
                  
               
                     (23)
                  
                  
                     În conformitate cu articolul 28 alineatul (1) litera (d) din Regulamentul (UE) nr. 600/2014, tranzacțiile derivate relevante pot fi încheiate într-un loc de tranzacționare dintr-o țară terță recunoscută ca fiind echivalentă, cu condiția ca țara terță să prevadă un sistem echivalent eficace de recunoaștere a locurilor de tranzacționare autorizate în temeiul Directivei 2014/65/UE pentru admiterea la tranzacționare sau tranzacționarea instrumentelor financiare derivate, declarate a fi supuse obligației de tranzacționare în țara terță respectivă, în mod neexclusiv.
                  
               
                     (24)
                  
                  
                     Partea a VI-a C din SFA împuternicește MAS să instituie o obligație de tranzacționare prin impunerea cerinței ca anumite contracte derivate care îndeplinesc criterii stabilite să fie tranzacționate pe piețe operate de o AE, de un RMO sau de orice alt loc de tranzacționare prevăzut de MAS. Partea a VI-a C secțiunea 129J alineatul (1), coroborată cu secțiunea 129N din SFA, împuternicește MAS să indice, prin reglementări, toate locurile de tranzacționare eligibile în vederea îndeplinirii obligației de tranzacționare care sunt reglementate de autorități naționale competente din Uniune.
                  
               
                     (25)
                  
                  
                     O declarație comună a vicepreședintelui Comisiei Europene responsabil pentru stabilitatea financiară, serviciile financiare și uniunea piețelor de capital și a viceprim-ministrului și președintelui Autorității Monetare din Singapore stabilește abordările comune. În paralel cu evaluarea de către Comisie a cadrului juridic și de supraveghere aplicabil AE și RMO în scopul adoptării prezentei decizii, MAS a evaluat dacă locurile de tranzacționare din Uniune fac obiectul unor cadre de reglementare și supraveghere comparabile cu cadrul juridic și de supraveghere prevăzut de SFA, care se aplică locurilor de tranzacționare din Singapore. În urma acestei evaluări, MAS scutește locurile de tranzacționare din Uniune, astfel cum au fost notificate de Comisie în conformitate cu secțiunea 7 alineatul (6) din SFA, de obligația de a se înregistra ca RMO. MAS poate reexamina periodic dispozițiile juridice și mecanismele de supraveghere aplicabile locurilor de tranzacționare din Uniune și intenționează să acorde serviciilor Comisiei o notificare prealabilă adecvată în legătură cu orice astfel de reexaminare și să le ofere posibilitatea de a formula observații în cazul în care reexaminarea ar conduce la modificări ale domeniului de aplicare al scutirii acordate în conformitate cu secțiunea 7 alineatul (6) din SFA. Prezenta decizie, precum și actele și reglementările adoptate de MAS pe baza actelor respective, vor fi completate de acorduri de cooperare care să asigure schimbul efectiv de informații și coordonarea activităților de supraveghere între, pe de o parte, autoritățile naționale competente responsabile cu autorizarea și supravegherea locurilor de tranzacționare recunoscute din Uniune și, pe de altă parte, MAS.
                  
               
                     (26)
                  
                  
                     Prin urmare, Comisia concluzionează că, în Singapore, cadrul juridic și de supraveghere prevede un sistem echivalent eficace de recunoaștere a locurilor de tranzacționare autorizate în temeiul Directivei 2014/65/UE pentru admiterea la tranzacționare sau tranzacționarea instrumentelor financiare derivate, declarate a fi supuse unui mandat de tranzacționare în Singapore, în mod neexclusiv.
                  
               
                     (27)
                  
                  
                     Prezenta decizie stabilește că AE și RMO autorizate în Singapore sunt eligibile pentru a permite contrapărților financiare și nefinanciare stabilite în Uniune să se conformeze obligației lor de tranzacționare, atunci când tranzacționează instrumente financiare derivate într-un loc de tranzacționare dintr-o țară terță. Prin urmare, prezenta decizie nu afectează capacitatea contrapărților financiare și nefinanciare stabilite în Uniune de a tranzacționa instrumente financiare derivate care nu fac obiectul niciunei obligații de tranzacționare într-un loc de tranzacționare dintr-o țară terță.
                  
               
                     (28)
                  
                  
                     Prezenta decizie se bazează pe cerințele obligatorii din punct de vedere juridic aplicabile AE și RMO din Singapore la momentul adoptării sale. Comisia va continua să monitorizeze evoluția dispozițiilor juridice și a mecanismelor de supraveghere pentru locurile de tranzacționare recunoscute, punerea în aplicare a acestora de către autoritățile țărilor terțe, eficacitatea cooperării în materie de supraveghere, evoluția pieței și îndeplinirea condițiilor pe baza cărora se adoptă prezenta decizie.
                  
               
                     (29)
                  
                  
                     Cel puțin o dată la trei ani, Comisia ar trebui să efectueze o reexaminare a elementelor pe baza cărora a fost adoptată prezenta decizie, inclusiv a dispozițiilor juridice și a mecanismelor de supraveghere aplicabile în Singapore piețelor operate de AE sau de RMO autorizați în Singapore. Aceste reexaminări periodice nu aduc atingere competenței Comisiei de a efectua o reexaminare specifică oricând evoluțiile relevante impun reevaluarea de către Comisie a constatării stabilite prin prezenta decizie. Pe baza constatărilor care rezultă dintr-o reexaminare periodică sau specifică, Comisia poate decide în orice moment să modifice sau să abroge prezenta decizie, în special în cazul în care evoluțiile afectează condițiile pe baza cărora aceasta este adoptată.
                  
               
                     (30)
                  
                  
                     Măsurile prevăzute în prezenta decizie sunt conforme cu avizul Comitetului european pentru valori mobiliare,
                  
               ADOPTĂ PREZENTA DECIZIE:
         
            Articolul 1
            În sensul articolului 28 alineatul (1) litera (d) din Regulamentul (UE) nr. 600/2014, cadrul juridic și de supraveghere din Singapore garantează că bursele aprobate și operatorii de piață recunoscuți menționați în anexa la prezenta decizie îndeplinesc cerințe obligatorii din punct de vedere juridic echivalente cu cerințele aplicabile locurilor de tranzacționare menționate la articolul 28 alineatul (1) literele (a), (b) și (c) din Regulamentul (UE) nr. 600/2014 care rezultă din regulamentul respectiv, din Directiva 2014/65/UE și din Regulamentul (UE) nr. 596/2014 și fac obiectul unei supravegheri și al unui control eficace al aplicării în Singapore.
         
         
            Articolul 2
            În termen de cel mult 3 ani de la data intrării în vigoare a prezentei decizii și, ulterior, nu mai târziu de 3 ani de la fiecare reexaminare anterioară efectuată în temeiul prezentului articol, Comisia reexaminează elementele care au condus la constatarea de la articolul 1.
         
         
            Articolul 3
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.
         
         
            Adoptată la Bruxelles, 1 aprilie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 173, 12.6.2014, p. 84.
         
            (2)  Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (JO L 201, 27.7.2012, p. 1).
         
            (3)  Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).
         
            (4)  Regulamentul (UE) nr. 596/2014 al Parlamentului European și al Consiliului din 16 aprilie 2014 privind abuzul de piață (regulamentul privind abuzul de piață) și de abrogare a Directivei 2003/6/CE a Parlamentului European și a Consiliului și a Directivelor 2003/124/CE, 2003/125/CE și 2004/72/CE ale Comisiei (JO L 173, 12.6.2014, p. 1).
      
      
         
            ANEXĂ
            Bursele aprobate autorizate de Autoritatea Monetară din Singapore și considerate echivalente cu locurile de tranzacționare definite în Directiva 2014/65/UE:
            
                        1.
                     
                     
                        Asia Pacific Exchange Pte Ltd
                     
                  
                        2.
                     
                     
                        ICE Futures Singapore Pte Ltd
                     
                  
                        3.
                     
                     
                        Singapore Exchange Derivatives Trading Limited
                     
                  Operatorii de piață recunoscuți autorizați de Autoritatea Monetară din Singapore și considerați echivalenți cu locurile de tranzacționare definite în Directiva 2014/65/UE:
            
                        1.
                     
                     
                        Cleartrade Exchange Pte Ltd
                     
                  
                        2.
                     
                     
                        Tradition Singapore Pte Ltd